Карлуктар

Карлуктар – байыркы түрк урууларынын бири. «Карлук будун» (карлук эли) же «үч карлук» (болот, чигил, таштык) уруу бирикмесин түзүшкөн. Грек окумуштуусу Птолемейдин «Географиясында» карлуктар Алтайды жердеген калк (2-кылым), ал эми 5–6-кылымдардагы маалыматтарда түрк тилдүү теле (телес) урууларынын бири катары эскерилет. 7-кылымдын орто чендеринде Түрк кагандыгынын жоюлушу менен карлуктар күчөй баштаган. М. Кашгари карлуктарды огуздар эмес, башка көчмөн түрк урууларынын бири деп эсептеген. 8–10-кылымдарда карлуктарга тухси, чигил, халаджи жана башка уруулар кирсе, Ал Марвази (12-кылым) аларга дагы 9 урууну киргизген. Карлуктар мал чарбачылык, дыйканчылык жана кол өнөрчүлүк менен кесиптенип, соода жүргүзүшкөн. Карлук мамлекети ыдырагандан кийин карлуктар башка, түрк тилдүү элдердин этностук курамын түзүп калышкан.

 Колдонулган адабияттар 
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9

Категория:Байыркы түрк уруулары